## Rješenje o nastanku obveze objavljivanja ponude za preuzimanje društva Kemoboja d.d., Zagreb za Kemoboju Plus d.o.o., Zagreb, DE-TI d.o.o., Zagreb, DE-TI Plast d.o.o., Zagreb i Denisa Sarića iz Zagreb

### NN 136/2005 (16.11.2005.), Rješenje o nastanku obveze objavljivanja ponude za preuzimanje društva Kemoboja d.d., Zagreb za Kemoboju Plus d.o.o., Zagreb, DE-TI d.o.o., Zagreb, DE-TI Plast d.o.o., Zagreb i Denisa Sarića iz Zagreb

# KOMISIJA ZA VRIJEDNOSNE PAPIRE REPUBLIKE HRVATSKE

**2560**

Na temelju članka 32. stavka 7. Zakona o
preuzimanju dionič­kih
društava (»Narodne novine« 84/02, 87/02 i 120/02), Komisija za vrijednosne
papire Republike Hrvatske, u predmetu utvrđivanja postojanja obveze
objavljivanja ponude za preuzimanje trgovačkog društva Kemoboja
d.d., Zagreb, A. Šenoe 30, na sjednici održanoj dana 8. studenog 2005. godine
donijela je sljedeće

## RJEŠENJE

I. Utvrđuje se da je za sljedeće pravne
subjekte:

1. Kemoboja plus
d.o.o., Zagreb, Stonska 21, MBS: 080450504;

2. De-ti d.o.o., Zagreb, Čikatska
15, MBS: 080144341;

3. De-ti plast d.o.o., Zagreb, Čikatska 15, MBS: 080144286;

4. Denis Sarić, Zagreb, rođenog 9. srpnja 1969. godine, iz Zagre­ba;

dana 21. lipnja 2005. godine nastala obveza objavljivanja
ponude za preuzimanje trgovačkog društva Kemoboja
d.d., Zagreb, A. Šenoe 30.

II. Pravni subjekti iz točke I. ovog rješenja,
obvezne su ponudu za preuzimanje, po cijeni ne manjoj od 90,00 kuna po dionici,
uputiti svim preostalim dioničarima društva Kemoboja
d.d., Zagreb, A. Šenoe 30, koji drže dionice društva s pravom glasa.

III. Sukladno odredbi članka 6. stavka 3. Zakona
o preuzimanju dioničkih društava dok ponuditelj ne provede postupak
preuzimanja, njegove dionice i dionice osoba koje s njim zajednički djeluju ne
daju pravo glasa.

IV. Nalaže se društvu Kemoboja
d.d., Zagreb, A. Šenoe 30, da ovo rješenje dostavi dioničarima društva ili
omogući dostavu rješenja putem Središnje depozitarne agencije d.d. Zagreb, u
roku od 15 dana od dana primitka rješenja.

V. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) provela je sukladno odredbama članka 32. Zakona o
preuzimanju dioničkih društava (»Narodne novine« br.
84/02, 87/02 i 120/02, dalje: Zakon o preuzimanju), postupak nadzora nad
stjecanjem dionica trgovačkog društva Kemoboja d.d.,
Zagreb, A. Šenoe 30 (dalje: Izdavatelj).

Temeljni kapital javnog dioničkog društva Kemoboja d.d. na dan 21. lipnja 2005. godine iznosi 41.933.400,00
kn i podijeljen je na 139.778 redovnih dionica svaka nominalnog iznosa 300,00
kn i na isti dan društvo drži 17.257 vlastitih dionica, tako da je ukupan broj
glasova na taj dan 122.521.

Sukladno odredbama članka 4. st. 1., a u svezi
članka 8. Zakona o preuzimanju, dana 21. lipnja 2005. godine nastupila je za: Kemoboja plus d.o.o., Zagreb, Stonska 21, MBS: 080450504,
De-ti d.o.o., Zagreb, Čikatska 15, MBS: 080144341,
De-ti plast d.o.o., Zagreb, Čikatska 15, MBS:
080144286 i Denisa Sarića,
Zagreb, Čikatska 15 (dalje skupno: Obveznici) obveza
objave ponude za preuzimanje Izdavatelja.

Obveznici su bili dužni u roku od 30 dana od
dana nastanka obveze objavljivanja ponude za preuzimanje, odnosno do 21. srpnja
2005. godine, temeljem odredbe članka 13. stavka 1. Zakona o preuzimanju,
podnijeti Komisiji zahtjev za odobrenje objavljivanja ponude za preuzimanje,
budući da su Obveznici zajednički djelujući, stekli dionice Izdavatelja na
sljedeći način:

Dana 21. lipnja 2005. godine društvo Kemoboja plus d.o.o. je temeljem Ugovora o prijenosu
dionica zaključenog s društvom Color trgovina d.o.o.
(kao prodavateljem) steklo 20.000 dionica Izdavatelja, a nakon tog stjecanja
raspolaže s ukupno 26.000 dionica istog Izdavatelja, što predstavlja 21,22%
glasova u glavnoj skupštini Izdavatelja, što zajedno sa 6.243 dionice, odnosno
5,10% glasova koje na isti dan drži društvo De-ti d.o.o. s kojim preostali
Obveznici zajednički djeluju, te zajedno s 5.260 dionica, odnosno 4,29% glasova
koje na isti dan drži društvo De-ti plast d.o.o. s kojim preostali Obveznici
zajednički djeluju, i što zajedno sa 8.945 dionica, odnosno 7,30% glasova koje
na isti dan drži Denis Sarić
(kao fizička osoba) s kojim preostali Obveznici zajednički djeluju ukupno
iznosi 46.448 dionica, odnosno 37,91% glasova u glavnoj skupštini Izdavatelja.

Navedenim stjecanjem Obveznici su zajednički
djelujući stekli ukupno 46.448 dionica, odnosno 37,91% glasova u glavnoj
skupštini Izdavatelja.

Izdavatelj je javno dioničko društvo sukladno
odredbama članka 114. Zakona o tržištu vrijednosnih papira (»Narodne novine«
broj 84/02) i član je Središnje depozitarne agencije d.d. Zagreb od 13. rujna
2005. godine.

Člankom 4. stavkom 1. Zakona o preuzimanju
određeno je da je osoba koja stekne dionice izdavatelja kojima, zajedno s
dionicama koje već ima, prelazi prag od 25% od ukupnog broja glasova koje daju
dionice izdavatelja s pravom glasa obvezna o stjecanju bez odgode obavijestiti
izdavatelja, Komisiju i javnost te objaviti ponudu za preuzimanje, a
istovremeno je člankom 8. stavkom 8. određeno da u slučaju kad jedna od osoba
koje zajednički djeluju stekne dio­nice tako da tim
stjecanjem nastane obveza objavljivanja ponude za preuzimanje, svaka od tih
osoba obvezna je objaviti ponudu za preuzimanje pod uvjetima i na način određen
Zakonom, a smatra se da je obvezi objavljivanja ponude za preuzimanje
udovoljeno ako ponudu objavi bilo koja osoba od osoba koje zajednički djeluju.

U članku 8. stavku 2. Zakona o preuzimanju
određeno je da pravne osobe te fizičke i pravne osobe djeluju zajednički kad
jedna od njih izravno ili neizravno kontrolira drugu ili druge pravne osobe.
Nadalje u istom članku stavku 3. točki a) smatra se da fizička ili pravna osoba
kontrolira pravnu osobu ako ima izravno ili neizravno 25% i više udjela u
temeljnom kapitalu pravne osobe, d) smatra se da fizička ili pravna osoba
kontrolira pravnu osobu ako ima izravno ili neizravno prevladavajući utjecaj na
vođenje poslova i donošenje odluka.

Navedeno zajedničko djelovanje dokazuje
činjenica da je Denis Sarić
direktor društva Kemoboja plus d.o.o. i društva De-ti
d.o.o. te na taj način kontrolira ta društva izravno jer ima prevladavajući
utjecaj na vođenje poslova i donošenje odluka.

Nadalje Denis Sarić je jedini osnivač i član društva De-ti d.o.o. i
društva De-ti plast d.o.o., dakle ima izravno više od 25% udjela u temeljnom
kapitalu u te dvije pravne osobe i na taj način kontrolira iste.

Dakle, iz svega navedenog Denis
Sarić kontrolira društvo Kemoboja
plus d.o.o. i društvo Deti d.o.o. jer je direktor
istih. Jednako tako Denis Sarić
kontrolira društva De-ti d.o.o. i De-ti plast d.o.o. jer je u tim društvima
osnivač i jedini član. Konačno Denis Sarić posjeduje dionice Izdavatelja kao fizička osoba.

Na dan 21. lipnja 2005. godine društvo Kemoboja plus d.o.o. je raspolagalo sa 26.000 dionica
Izdavatelja što predstavlja 21,22% glasova na glavnoj skupštini Izdavatelja.

Na dan 21. lipnja 2005. godine društvo De-ti
d.o.o. je raspolagalo sa 6.243 dionice Izdavatelja što predstavlja 5,10%
glasova na glavnoj skupštini Izdavatelja.

Na dan 21. lipnja 2005. godine društvo De-ti
plast d.o.o. je ra­spo­lagalo s 5.260 dionica
Izdavatelja što predstavlja 4,29% glasova na glavnoj skupštini Izdavatelja.

Na dan 21. lipnja 2005. godine Denis Sarić je raspolagao sa
8.945 dionica Izdavatelja što predstavlja 7,30% glasova na glavnoj skupštini
Izdavatelja.

Dakle Obveznici kontroliraju izravno više od 25%
glasačkih prava u glavnoj skupštini Izdavatelja.

Slijedom navedenog očito je da su obveznici
osobe koje zajed­nički
djeluju te su bili obvezni o stjecanju dionica Izdavatelja bez odgode
obavijestiti Izdavatelja, Komisiju i javnost te objaviti ponudu za preuzimanje
Izdavatelja, a što su propustili učiniti.

Odredbama članka 15. st. 3. Zakona o preuzimanju
propisano je cit: »Ponuđena cijena ne može biti niža
od najviše cijene po kojoj je ponuditelj, ili osoba koja s njime zajednički
djeluje, stekao dionice s pravom glasa u razdoblju od jedne godine prije dana
objavljivanja ponude za preuzimanje.«

Sukladno citiranim odredbama, cijena u ponudi za
preuzimanje utvrđena je u iznosu ne manjem od 90,00 kuna po dionici s obzirom
da su po toj cijeni Obveznici stekli dionice Izdavatelja dana 21. lipnja 2005.
godine.

Isto tako, u postupku koji je prethodio
donošenju ovog rješenja utvrđeno je da preostali broj dionica Izdavatelja s
pravom glasa na dan 21. lipnja 2005. godine iznosi 76.073 dionice.

Sukladno odredbama članka 6. stavka 3. Zakona o
preuzimanju određeno je da dok ponuditelj ne provede postupak preuzimanja sukladno
odredbama Zakona o preuzimaju, njegove dionice i dionice osoba koje s njim
zajednički djeluju ne daju pravo glasa.

Slijedom navedenog, a sukladno odredbama članka
32. stavka 7. Zakona o preuzimanju kojima je propisano da ako osoba koja je
obvezna objaviti ponudu za preuzimanje, to ne učini u zakonskom roku, Komisija
će postojanje obveze na objavljivanje ponude za preuzimanje utvrditi rješenjem,
valjalo je riješiti kao u točki I. izreke rješenja.

Sukladno odredbama članka 8. stavka 4. Zakona o
tržištu vrijed­nosnih papira (»Narodne novine« 84/02), ovo rješenje objavit će
se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog mo­že
pokrenuti upravni spor podnošenjem tužbe Upravnom sudu Republike Hrvatske u
roku 30 dana od dana primitka ovog rješenja.

Klasa: UP/I-041-02/05-01/64

Urbroj: 567-04/05-13

Zagreb, 8. studenoga 2005.

Predsjednik Komisije

**Miljenko** **Fičor**, v. r.

Rješenje, NN 136/2005-2560